Ayo distansieer hom van Salie se syfers | Netwerk24
Deur Nellie Brand-Jonker 15 Mei 2019 05:30
Die tegnologiegroep Ayo het Dinsdagmiddag nadat die aandeelmark gesluit het in 'n verklaring op die JSE se nuusdiens hom gedistansieer van Abdul Malick Salie se getuienis by die kommissie van ondersoek oor die Openbare Beleggingskorporasie.
Salie is in Januarie vanjaar as beleggingshoof van Ayo aangestel. Hy het op 6 Mei as direkteur van Ayo bedank maar is steeds beleggingshoof en deel van die bestuurspan.
Ayo het na paragraaf 81 van sy verklaring verwys.
In die paragraaf het Salie gesê hy beraam Ayo sal in die boekjaar R3 miljard se inkomste en 'n beraamde R200 miljoen wins maak. Dit sluit enige inkomste uit British Telecom (BT) en enige rente uit.
Voorheen het Iqbal Survé, voorsitter van die Sekunjalo-groep, wat 'n nie-regstreekse belang in Ayo hou, begin April getuig die maatskappy se wins gaan minstens R800 miljoen wees, het Netwerk24 berig.
Dit is nie seker of Survé dalk BT ingesluit het nie.
Nieteenstaande het Ayo in sy verklaring op die JSE gesê beleggers moet daarop let dis Salie se persoonlike siening en is sonder die kennis of insae van die maatskappy gedoen.
Die stelling word as 'n winsvooruitskouing ingevolge noteringsvereistes beskou.
Ayo het ook gesê die stelling is nie deur sy ouditeure hersien nie.
"Die maatskappy weet nie waarop die syfers gegrond word nie."
Salie is gedagvaar om te getuig. Hy het na dié syfers verwys omdat hy glo Ayo sal "met die huidige pyplyn van verkrygings en 'n verhouding met BT waarin nuwe lewe geblaas is en die bemagtigingskwalifikasies" positiewe aandeelhouerswaarde lewer.